CELEX: 32010D0424(08)
Language: el
Date: 2009-06-12 00:00:00
Title: Απόφαση αριθ. S1, της 12ης Ιουνίου 2009 , σχετικά με την ευρωπαϊκή κάρτα ασφάλισης ασθένειας (Κείμενο που παρουσιάζει ενδιαφέρον για τον ΕΟΧ και για τη συμφωνία ΕΚ/Ελβετίας)

24.4.2010   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 106/23
            
         ΑΠΌΦΑΣΗ αριθ. S1
   της 12ης Ιουνίου 2009
   σχετικά με την ευρωπαϊκή κάρτα ασφάλισης ασθένειας
   (Κείμενο που παρουσιάζει ενδιαφέρον για τον ΕΟΧ και για τη συμφωνία ΕΚ/Ελβετίας)
   2010/C 106/08
   Η ΔΙΟΙΚΗΤΙΚΗ ΕΠΙΤΡΟΠΗ ΓΙΑ ΤΟΝ ΣΥΝΤΟΝΙΣΜΟ ΤΩΝ ΣΥΣΤΗΜΑΤΩΝ ΚΟΙΝΩΝΙΚΗΣ ΑΣΦΑΛΕΙΑΣ,
   Έχοντας υπόψη:
   το άρθρο 72 στοιχείο α) του κανονισμού (ΕΚ) αριθ. 883/2004 του Ευρωπαϊκού Κοινοβουλίου και του Συμβουλίου, της 29ης Απριλίου 2004, για τον συντονισμό των συστημάτων κοινωνικής ασφάλειας (1), δυνάμει του οποίου η Διοικητική Επιτροπή είναι αρμόδια για την εξέταση όλων των διοικητικών θεμάτων ή των θεμάτων ερμηνείας που απορρέουν από τις διατάξεις του κανονισμού (ΕΚ) αριθ. 883/2004 και του κανονισμού (ΕΚ) αριθ. 987/2009 του Ευρωπαϊκού Κοινοβουλίου και του Συμβουλίου, της 16ης Σεπτεμβρίου 2009, για καθορισμό της διαδικασίας εφαρμογής του κανονισμού (ΕΚ) αριθ. 883/2004 για τον συντονισμό των συστημάτων κοινωνικής ασφάλειας (2),
   το άρθρο 19 του κανονισμού (ΕΚ) αριθ. 883/2004, σύμφωνα με το οποίο ο ασφαλισμένος και τα μέλη της οικογένειάς του που διαμένουν σε κράτος μέλος άλλο από το αρμόδιο, δικαιούνται τις παροχές σε είδος που καθίστανται αναγκαίες για ιατρικούς λόγους κατά τη διάρκεια της διαμονής τους, αφού ληφθούν υπόψη η φύση των παροχών και η αναμενόμενη διάρκεια της διαμονής,
   το άρθρο 27 παράγραφος 1 του κανονισμού (ΕΚ) αριθ. 883/2004,
   το άρθρο 25 στοιχείο Α) και στοιχείο Γ) του κανονισμού (ΕΚ) αριθ. 987/2009,
   Εκτιμώντας τα ακόλουθα:
   
               (1)
            
            
               Το Ευρωπαϊκό Συμβούλιο της Βαρκελώνης, το οποίο πραγματοποιήθηκε στις 15 και 16 Μαρτίου 2002 αποφάσισε: «ότι μια ευρωπαϊκή κάρτα ασφάλισης ασθένειας θα αντικαταστήσει τα σημερινά έντυπα τα αναγκαία για την ιατροφαρμακευτική περίθαλψη σε άλλο κράτος μέλος. Η Επιτροπή θα υποβάλει σχετική πρόταση πριν από το εαρινό Ευρωπαϊκό Συμβούλιο του 2003. Η κάρτα αυτή θα απλουστεύσει τις διαδικασίες, δίχως να συνεπιφέρει αλλαγές στα υφιστάμενα δικαιώματα και υποχρεώσεις» (σημείο 34).
            
         
               (2)
            
            
               Δεδομένου ότι η χρήση των καρτών υγείας και κοινωνικής ασφάλισης διαφέρει ευρύτατα από το ένα κράτος μέλος στο άλλο, η ευρωπαϊκή κάρτα ασφάλισης ασθένειας θεσπίζεται αρχικά σε μια μορφή η οποία επιτρέπει την ανάγνωση «διά γυμνού οφθαλμού» των δεδομένων που είναι απαραίτητα για την παροχή υγειονομικής περίθαλψης και την απόδοση των δαπανών. Οι πληροφορίες αυτές μπορούν επίσης να ενσωματωθούν σε ηλεκτρονικό μέσο. Η χρήση ηλεκτρονικού μέσου θα γενικευτεί σε μεταγενέστερη φάση.
            
         
               (3)
            
            
               Η ευρωπαϊκή κάρτα ασφάλισης ασθένειας πρέπει να είναι σύμφωνη με ένα ενιαίο υπόδειγμα που ορίζεται από τη Διοικητική Επιτροπή, το οποίο αφενός μεν θα διευκολύνει την πρόσβαση στην υγειονομική περίθαλψη, αφετέρου δε την πρόληψη της παράνομης, καταχρηστικής ή δόλιας χρήσης της κάρτας.
            
         
               (4)
            
            
               Οι φορείς των κρατών μελών καθορίζουν τη διάρκεια ισχύος των ευρωπαϊκών καρτών ασφάλισης ασθένειας που εκδίδουν. Η διάρκεια ισχύος της ευρωπαϊκής κάρτας ασφάλισης ασθένειας θα πρέπει να λαμβάνει υπόψη την προβλεπόμενη διάρκεια του δικαιώματος του ασφαλισμένου.
            
         
               (5)
            
            
               Σε εξαιρετικές περιστάσεις, θα πρέπει να εκδίδεται ένα προσωρινό πιστοποιητικό αντικατάστασης περιορισμένης διάρκειας ισχύος. «Εξαιρετικές περιστάσεις» δύνανται να θεωρηθούν η κλοπή ή απώλεια της ευρωπαϊκής κάρτας ασφάλισης ασθένειας ή η αναχώρηση εντός τόσο σύντομου χρονικού διαστήματος, ώστε να καθίσταται ανέφικτη η έκδοση της ευρωπαϊκής κάρτας ασφάλισης ασθένειας. Η αίτηση για χορήγηση προσωρινού πιστοποιητικού αντικατάστασης μπορεί να αιτηθεί από τον ασφαλισμένο ή από τον φορέα του κράτους διαμονής.
            
         
               (6)
            
            
               Η ευρωπαϊκή κάρτα ασφάλισης ασθένειας θα πρέπει να χρησιμοποιείται σε όλες τις περιπτώσεις προσωρινής διαμονής κατά τις οποίες ένας ασφαλισμένος χρειάζεται υγειονομική περίθαλψη, ανεξαρτήτως του σκοπού της διαμονής, ο οποίος μπορεί να είναι ο τουρισμός, οι επαγγελματικές δραστηριότητες ή οι σπουδές. Ωστόσο, η ευρωπαϊκή κάρτα ασφάλισης ασθένειας δεν δύναται να χρησιμοποιηθεί στις περιπτώσεις κατά τις οποίες ο σκοπός της διαμονής στο εξωτερικό είναι αποκλειστικά η λήψη υγειονομικής περίθαλψης.
            
         
               (7)
            
            
               Σύμφωνα με το άρθρο 76 του κανονισμού (ΕΚ) αριθ. 883/2004, τα κράτη μέλη θα πρέπει να συνεργαστούν για τη θέση σε εφαρμογή διαδικασιών με τις οποίες, στην περίπτωση που ένα πρόσωπο παύει να δικαιούται παροχές ασθένειας σε είδος από ένα κράτος μέλος και καθίσταται δικαιούχο παροχών σε είδος για λογαριασμό ενός άλλου κράτους μέλους, θα αποφεύγεται αυτός/αυτή να συνεχίσει να χρησιμοποιεί την ευρωπαϊκή κάρτα ασφάλισης ασθένειας που εκδόθηκε στο πρώτο κράτος μέλος πέρα από την ημερομηνία μετά την οποία δεν δικαιούται πλέον παροχές σε είδος από το εν λόγω κράτος.
            
         
               (8)
            
            
               Η ευρωπαϊκή κάρτα ασφάλισης ασθένειας που εκδόθηκε πριν από την έναρξη εφαρμογής των κανονισμών (ΕΚ) αριθ. 883/2004 και (ΕΚ) αριθ. 987/2009 θα παραμείνει σε ισχύ μέχρι την ημερομηνία λήξης που αναγράφεται στην κάρτα.
               Ενεργώντας σύμφωνα με τους όρους που προβλέπονται στο άρθρο 71 παράγραφος 2 του κανονισμού (ΕΚ) αριθ. 883/2004,
            
         ΑΠΟΦΑΣΙΖΕΙ:
   
      Γενικές αρχές
   
   
               1.
            
            
               Η ευρωπαϊκή κάρτα ασφάλισης ασθένειας πιστοποιεί ότι ο ασφαλισμένος και ο συνταξιούχος, καθώς επίσης τα μέλη της οικογένειάς τους που διαμένουν σε κράτος μέλος άλλο από το αρμόδιο κράτος μέλος, δικαιούνται τις παροχές σε είδος που καθίστανται αναγκαίες για ιατρικούς λόγους κατά τη διάρκεια της διαμονής τους, αφού ληφθούν υπόψη η φύση των παροχών και η αναμενόμενη διάρκεια της διαμονής.
               Η ευρωπαϊκή κάρτα ασφάλισης ασθένειας δεν μπορεί να χρησιμοποιηθεί στις περιπτώσεις κατά τις οποίες ο σκοπός της προσωρινής διαμονής είναι η ιατρική περίθαλψη.
            
         
               2.
            
            
               Η ευρωπαϊκή κάρτα ασφάλισης ασθένειας είναι ατομική κάρτα, η οποία εκδίδεται στο όνομα του κατόχου της κάρτας.
            
         
               3.
            
            
               Η περίοδος ισχύος της ευρωπαϊκής κάρτας ασφάλισης ασθένειας καθορίζεται από τον φορέα που την εκδίδει.
            
         
               4.
            
            
               Οι παροχές σε είδος που χορηγούνται από τον φορέα του κράτους μέλους διαμονής βάσει μιας έγκυρης ευρωπαϊκής κάρτας ασφάλισης ασθένειας αποδίδονται από τον αρμόδιο φορέα σύμφωνα με τις ισχύουσες διατάξεις. Έγκυρη ευρωπαϊκή κάρτα ασφάλισης ασθένειας θεωρείται η κάρτα, η περίοδος διάρκειας ισχύος της οποίας δεν έχει παρέλθει.
               Ο αρμόδιος φορέας δεν δύναται να απορρίψει την απόδοση του κόστους για τις παροχές με την αιτιολογία ότι το πρόσωπο έπαψε να είναι ασφαλισμένο στον φορέα που εξέδωσε την ευρωπαϊκή κάρτα ασφάλισης ασθένειας, υπό την προϋπόθεση ότι ο κάτοχος της κάρτας ή του προσωρινού πιστοποιητικού αντικατάστασης έλαβε τις παροχές εντός της περιόδου διάρκειας ισχύος της κάρτας ή του πιστοποιητικού.
            
         
               5.
            
            
               Όταν εξαιρετικές περιστάσεις εμποδίζουν την έκδοση μιας ευρωπαϊκής κάρτας ασφάλισης ασθένειας, εκδίδεται από τον αρμόδιο φορέα ένα προσωρινό πιστοποιητικό αντικατάστασης με περιορισμένη διάρκεια ισχύος. Η αίτηση για τη χορήγηση προσωρινού πιστοποιητικού αντικατάστασης μπορεί να γίνει είτε από τον ασφαλισμένο είτε από τον φορέα του κράτους διαμονής.
            
         
               6.
            
            
               Η ευρωπαϊκή κάρτα ασφάλισης ασθένειας και το προσωρινό πιστοποιητικό αντικατάστασης είναι σύμφωνα με ένα ενιαίο υπόδειγμα, το οποίο φέρει τα χαρακτηριστικά και τις τεχνικές προδιαγραφές που καθορίζονται με απόφαση της Διοικητικής Επιτροπής.
            
         
      Στοιχεία που περιέχονται στην ευρωπαϊκή κάρτα ασφάλισης ασθένειας
   
   
               7.
            
            
               Η ευρωπαϊκή κάρτα ασφάλισης ασθένειας περιέχει τα ακόλουθα στοιχεία:
               
                           —
                        
                        
                           Ονοματεπώνυμο του κατόχου της κάρτας
                        
                     
                           —
                        
                        
                           Προσωπικό αριθμό αναγνώρισης του κατόχου της κάρτας ή, εάν ο αριθμός αυτός δεν υπάρχει, τον αριθμό του ασφαλισμένου, από τον οποίο προκύπτουν τα δικαιώματα του κατόχου της κάρτας
                        
                     
                           —
                        
                        
                           Ημερομηνία γέννησης του κατόχου της κάρτας
                        
                     
                           —
                        
                        
                           Ημερομηνία λήξης της κάρτας
                        
                     
                           —
                        
                        
                           Κωδικό ΙSO του κράτους μέλους έκδοσης της κάρτας
                        
                     
                           —
                        
                        
                           Κωδικό αριθμό και ακρώνυμο του αρμόδιου φορέα
                        
                     
                           —
                        
                        
                           Λογικό αριθμό της κάρτας
                        
                     
         
      Χρήση της ευρωπαϊκής κάρτας ασφάλισης ασθένειας
   
   
               8.
            
            
               Η ευρωπαϊκή κάρτα ασφάλισης ασθένειας μπορεί να χρησιμοποιείται σε όλες τις περιπτώσεις προσωρινής διαμονής κατά τις οποίες ένας ασφαλισμένος απαιτεί παροχές σε είδος, ανεξαρτήτως του σκοπού της διαμονής, ο οποίος μπορεί να είναι ο τουρισμός, οι επαγγελματικές δραστηριότητες ή οι σπουδές.
            
         
               9.
            
            
               Η ευρωπαϊκή κάρτα ασφάλισης ασθένειας αποδεικνύει ότι ο κάτοχος της κάρτας δικαιούται παροχές ασθένειας σε είδος στο κράτος μέλος διαμονής, οι οποίες καθίστανται αναγκαίες για ιατρικούς λόγους και οι οποίες χορηγούνται κατά τη διάρκεια προσωρινής διαμονής σε ένα άλλο κράτος μέλος, ώστε ο κάτοχος της κάρτας να μην αναγκάζεται να επιστρέψει στο αρμόδιο κράτος ή το κράτος κατοικίας για να λάβει την απαραίτητη θεραπεία.
               Ο σκοπός των παροχών αυτού του τύπου είναι να επιτρέπεται στον/στην ασφαλισμένο/ασφαλισμένη να συνεχίσει τη διαμονή του/της υπό ιατρικά ασφαλείς συνθήκες.
            
         
               10.
            
            
               Η ευρωπαϊκή κάρτα ασφάλισης ασθένειας δεν καλύπτει παροχές ασθένειας σε είδος στις περιπτώσεις εκείνες που ο σκοπός της διαμονής είναι η ιατρική περίθαλψη.
            
         
               11.
            
            
               Η ευρωπαϊκή κάρτα ασφάλισης ασθένειας εγγυάται ότι ο κάτοχος της κάρτας λαμβάνει στο κράτος μέλος διαμονής την ίδια περίθαλψη (διαδικασίες και τιμολόγια) με ένα πρόσωπο που καλύπτεται από το σύστημα ασφάλισης ασθένειας αυτού του κράτους.
            
         
      Συνεργασία μεταξύ φορέων για την αποφυγή παράτυπης χρήσης της ευρωπαϊκής κάρτας ασφάλισης ασθένειας
   
   
               12.
            
            
               Στην περίπτωση που ένα πρόσωπο παύει να δικαιούται παροχές ασθένειας σε είδος βάσει της νομοθεσίας ενός κράτους μέλους και καθίσταται δικαιούχο παροχών σε είδος βάσει της νομοθεσίας ενός άλλου κράτους μέλους, οι φορείς των ενδιαφερόμενων κρατών μελών θα πρέπει να συνεργάζονται, προκειμένου να αποφευχθεί ότι ο ασφαλισμένος θα συνεχίσει να χρησιμοποιεί την ευρωπαϊκή κάρτα ασφάλισης ασθένειας που εκδόθηκε στο πρώτο κράτος μέλος πέρα από την ημερομηνία μετά την οποία δεν δικαιούται πλέον παροχές σε είδος από το εν λόγω κράτος. Εφόσον είναι αναγκαίο, ο φορέας του τελευταίου κράτους παρέχει νέα ευρωπαϊκή κάρτα ασφάλισης ασθένειας.
            
         
               13.
            
            
               Η παρούσα απόφαση δημοσιεύεται στην Επίσημη Εφημερίδα της Ευρωπαϊκής Ένωσης. Εφαρμόζεται από την ημερομηνία έναρξης ισχύος του κανονισμού (ΕΚ) αριθ. 987/2009.
            
         
      
         
            Η πρόεδρος της Διοικητικής Επιτροπής
         
         Gabriela PIKOROVÁ
      
   
   
      (1)  ΕΕ L 166 της 30.4.2004, σ. 1.
   
      (2)  ΕΕ L 284 της 30.10.2009, σ. 1.